El seguiment de l'enfocament estratègic es du a terme a través d'un sistema d'indicadors que han de donar resposta a tres necessitats diferenciades:
El primer objectiu pretén que per cada objectiu estratègic del Pla es defineixin els indicadors que mostraran en quin grau aquests assoleix els seus propòsits i, per tant, si ens apropem a la seva consecució.
De cada indicador seleccionat se'n descriu la construcció, la justificació, la font, la població i la periodicitat de la disponibilitat de les dades.
El segon objectiu té per finalitat relacionar les dades obtingudes amb els indicadors segons diferents perspectives (grups d'edat, evolutius temporals i territoris).
La intenció és poder comparar les dades mitjançant uns valors de referència a fi d'analitzar la situació de la infància i l'adolescència respecte a aquets valors per poder treure les conclusions pertinents i detectar mancances i necessitats.
Aquest exercici és necessari, ja que és precisament quan es posa en relació una dada amb els valors de referència seleccionats, que pren rellevància el valor de l'indicador i permet l'anàlisi de la situació que s'estigui estudiant.
El tercer objectiu que es persegueix és construir un índex que permeti mesurar de manera sintètica cadascun dels àmbits del Pla d'atenció integral mitjançant uns conceptes (exemple: índex de desenvolupament equilibrat i saludable) i, així mateix, una selecció acurada dels indicadors definits per cadascun dels objectius estratègics.
Això ha de permetre comparar amb la resta de països europeus o comunitats autònomes i identificar els països o les comunitats autònomes de referència en cadascun dels àmbits als quals el PdIIAC voldria prendre com a model.
En els propers quatre anys de durada del Pla d'atenció integral i en el marc del Decret 202/2009, de 22 de desembre de 2009, d'òrgans de participació i coordinació del Sistema català de serveis socials, la Direcció General d'Atenció a la Infància i l'Adolescència haurà d'impulsar la constitució de les taules territorials i locals d'infància, així com del Consell Nacional i els consells locals d'infància, tal com indica la Llei dels drets i les oportunitats de la infància i l'adolescència.
Aquestes estructures, funcionals i orgàniques aniran constituint i consolidant el sistema de polítiques públiques en infància i adolescència a Catalunya.
El present Pla d'atenció integral preveu la creació d'unes estructures funcionals per coordinar l'execució i el seguiment del Pla en el marc de la Taula Nacional d'Infància, integrada en el Consell de Coordinació de Benestar Social.
Les estructures funcionals estaran compostes per dos comitès: el comitè estratègic–directiu i el comitè tècnic–executiu.
Està format per responsables institucionals amb la funció de validar l'informe d'avaluació anual del Pla d'atenció integral i, a partir, de la informació aportada pel nivell tècnic–executiu i l'Oficina Tècnica de Pla Director, revisar l'enfocament dels objectius estratègics i ajustar-los, si escau.
Està format per comandaments i tècnics amb la funció de fer una avaluació continuada de les actuacions del Pla, incorporar noves actuacions i dur a terme les directrius marcades a nivell estratègic – directiu.
Amb el suport de l'Oficina tècnica del Pla d'atenció integral, proporciona al Comitè Estratègic – directiu les mesures correctives necessàries i la informació adient per a la presa de decisions.
L'Oficina Tècnica del Pla d'atenció integral elaborarà un informe d'avaluació anual del Pla d'atenció integral que analitzarà la idoneïtat estratègica del Pla per a l'acompliment de la missió i visió del Pla, i efectuarà una proposta d'adequació dels eixos i dels objectius a les noves realitats i a la capacitat de gestió dels agents implicats, d'acord amb el grau d'assoliment dels objectius.
Anualment, també, donarà a conèixer les actuacions previstes i planificades per a l'any següent, fruit de la revisió anual de les actuacions i les correccions necessàries, i de l'ajustament dels objectius estratègics, els quals, en conseqüència, poden provocar modificacions de les actuacions i noves actuacions.
Aquest sistema requereix un compromís important de tots els departaments i institucions implicades, en tant que els obliga, no sols a dur a terme les actuacions previstes i planificades, sinó, i sobretot, a disposar dels mitjans necessaris per donar comptes de l'estat de les actuacions i dels resultats obtinguts, d'acord amb les fites i objectius operatius previstos, a través de sistemes d'informació compartits (com ho és l'aplicació Pla de Govern per a les actuacions departamentals recollides en el Pla d'atenció integral).